Geldskieter betrap met talle Sassa-, bankkaarteArgieffoto. Die Valke in samewerking met die Nasionale Kredietreguleerder (NKR) het Vrydag op ŉ vermeende geldskieter in Lindley in die Vrystaat toegeslaan en beslag gelê op talle bank- en Sassa-kaarte. Die geldskieter het glo ŉ dag later selfmoord gepleeg, het ao. Lynda Steyn, woordvoerder van die Valke, gesê. Volgens haar is die geldskieter met altesame 66 kaarte van die Suid-Afrikaanse agentskap vir maatskaplike sekerheid (Sassa), asook 17 bankkaarte betrap. Dié kaarte het aan verskillende mense behoort en is saam met identiteitsdokumente en PIN-kodes van kliënte weggehou. Daar is glo ook buitensporige rente op die slagoffers se lenings gehef. Die woekeraar was ŉ 51-jarige prokureur, het Steyn gesê. ŉ Saak is teen hom aanhangig gemaak en is in die lig van die man se dood na die direkteur vir openbare vervolging vir ŉ beslissing verwys.